﻿ L’Agència Tributària de Catalunya ingressa 1.500 milions d’euros - Diari Jornada
S’ha registrat un augment del 9,6% en impostos recaptats respecte l’any passat
L’Agència Tributària de Catalunya ingressa 1.500 milions d’euros
| 06 d'ag, 2018 - 18:52
L’Agència Tributària de Catalunya (ATC) va recaptar el primer semestre d’aquest any un total de gairebé 1.500 milions d’euros en concepte d’impostos propis i cedits, un 9,6% més que en el mateix període de l’any passat, segons l’informe trimestral del departament de la Vicepresidència i d’Economia i Hisenda.
La recaptació sobre successions i donacions ha estat de 270 milions d’euros, un 17,9% més que l’any passat. Quant a impostos sobre transmissions patrimonials, s’han ingressat 753 milions d’euros, un 4,6% més que fa un any; en actes jurídics documentals, 245 milions d’euros; i en taxes sobre operacions societàries l’ingrés ha estat de 5 milions d’euros. Els impostos sobre el joc també han experimentat un notable creixement, el 26,5% respecte l’any anterior, especialment per l’aportació de 87 milions procedents de les màquines escurabutxaques. Els tributs totals del joc han estat de 121 milions d’euros.
En l’apartat de tributs propis, la Generalitat ha recaptat gairebé 80 milions d’euros, un 21,7% més que el 2017.
En relació amb el capítol d’impostos gestionats directament per l’Estat i transferits després a la Generalitat –hidrocarburs, determinats mitjans de transport-, s’ha registrat una recaptació de 110 milions d’euros.
Aquesta suma d’ingressos -propis, cedits i transferits – no inclou els ingressos de la Generalitat procedents de l’Estat en concepte de bestretes del model de finançament (IRPF, IVA, entre altres), que han significat durant el primer semestre 10.260 milions d’euros.